Den enes død, den andens brød.

Store dele af Mariagerfjord modtager fremover ikke længere pakker fra statsejede PostNord – særligt dét område i Nordjylland blev ramt, da postfirmaet kappede linen til godt 200 dagligvarebutikker. Afmatning i økonomien var forklaringen. Det oplever de tilsyneladende ikke i samme grad hos Bring, der går kontra på PostNord. Fremfor at lukke, vil man nu åbne, melder den nordiske postvirksomhed i en pressemeddelelse. - Vi har oplevet stor tilvækst i Danmark de seneste år, og nu vil vi gerne øge servicen over hele landet, siger Brings driftsdirektør, Bjarne Lauritsen. Derfor efterlyser de nu lige præcis det, som PostNord har lukket på stribe: Flere pakkeshops i hele landet – og gerne i mindre lokalsamfund. Pakkefirmaet siger at især Nordjylland og Aalborg-området har interesse. -	Vi ønsker at mindske afstanden til nærmeste pakkeshop – sådan at så mange danskere som muligt, kan hente deres pakker lokalt, siger Bjarne Lauritsen. Bring ønsker flere pakkeshops i hele landet – ikke kun i de tyndere befolkede områder i Nordjylland. Tidligere, da TV2 Nord fortalte om Post Nords lukninger, vakte det ikke ligefrem begejstring i Øster Hurup. - Jeg synes, at det er pisseirriterende, at man skal et andet sted at hente, hvis man skal have fra PostNord, sagde Inger Marie Sjørup, der er pensionist og bor i Øster Hurup, for godt en uge siden.